**ELŐTERJESZTÉS**

****

BALATONBERÉNY KÖZSÉG ÖNKORMÁNYZATI KÉPVISELŐ-TESTÜLETÉNEK

**2022. január 27-ei nyilvános ülésére**

**TÁRGY:**

**HM üdülő hasznosítása**

**ELŐADÓ:**

Horváth László

polgármester

Tisztelt Képviselő-testület!

2014. évben önkormányzatunk tulajdonába került térítésmentesen a Balatonberény belterület 41/5 hrsz.-ú, „kivett üdülőépület, udvar” megjelölésű, 13.771 m2 területű ingatlan (HM Üdülő) célhoz kötött hasznosítással (idősek gondozóháza), 15 év elidegenítési tilalom mellett.

A 2017. június 9.-én kelt megállapodás módosítása a célhoz kötött hasznosítást turizmus, sport és ifjúsági ügyekben határozta meg.

Többszöri szóbeli és írásos megkeresésünkre a Magyar Nemzeti Vagyonkezelő Zrt. kifejtette jogi álláspontját, miszerint az elidegenítési tilalom időtartama alatt az ingatlan tulajdonjoga semmilyen formában át nem ruházható, melyből következően apportként sem vihető be társaságba, az ingatlanon ráépítés címén harmadik személy tulajdonjogot nem szerezhet, illetve az ingatlanra elővásárlási jog sem jegyezhető be.

Az ingatlan vagy kizárólag az önkormányzat által, vagy bérlet útján hasznosítható.

A képviselő-testület az ügyet 2021. november 25-én tárgyalta, ahol felmerült a pályázat kiírásának lehetősége, valamint az a megoldás is, hogy az önkormányzat saját maga hasznosítsa az ingatlant szálláshelyek létesítésével, melyet terveztessen meg a 2022. évi költségvetés terhére. Ez utóbbi javaslatot a képviselő-testület 171/2021.(XI.25.) számú határozatával elvetette és 172/2021.(XI.25.) számú határozatával a napirendi pont továbbtárgyalása mellett döntött.

A 2021. december 16.-i előkészítő iratban megfogalmazott véleményemet és javaslatomat változatlanul fenntartom, egyben javaslom, hogy a faházak bontását kezdjük meg és a 2022. évi költségvetésben különítsünk el erre a célra 1 millió forintot.

Balatonberény, 2022. január 17.

Horváth László

polgármester